Gŉ water, gŉ krag en gŉ Gautrein(Argieffoto: Gautrein) Die Gautrein moes Vrydagoggend noodgedwonge treindienste tussen die Midrandstasie en Parkstasie, asook vanaf Sandton-stasie na die OR Tambo-stasie weens ŉ kragonderbreking opskort. Pendelaars is gevra om tot verdere kennisgewing van alternatiewe vervoer gebruik te maak. Dít terwyl Eskom Donderdagaand aangekondig het dat beurtkrag van 22:00 tot 05:00 vanoggend ingestel word. Die kragvoorsiener het vroeër in die week gewaarsku die kragnetwerk is onder groot druk en dat beurtkrag ingestel kan word as sy noodreserwes uitgeput raak. Hy het gesê ondanks sy beste pogings het hy geen ander keuse gehad as om die ligte af te sit nie. Eskom het gewaarsku die moontlikheid is boonop groot dat beurtkrag ook vandag in werking gestel kan word as opwekkingseenhede nie soos beplan oornag aanlyn kom nie. Teen vanoggend is geen nuwe aankondiging nog oor moontlike beurtkrag gedoen nie. Intussen het die Tshwane-metroraad aangekondig die Laudium-reservoir se vlak het die afgelope paar dae beduidend gedaal. Dit was teen gisteraand op ŉ skamele 4%. Die Klapperkop-reservoir het teen gisteraand op 34% gelê en die vlak van die Heights HL-reservoir staan op 15%. Die normale bedryfsvlakke van die reservoirs is 60%. Die metroraad het gevolglik besluit om watertoevoer na verskeie gebiede wat deur die reservoirs bedien word van 22:00 tot 06:00 vanoggend te sluit.